આપઘાતની ધમકી આપનાર કે આપઘાતના પ્રયાસ કરનાર વ્યક્તિ પોતાની આજુબાજુના લોકોની જિંદગી દોજખ જેવી બનાવી દે છે. એની માનસિક અસરો આખી જિંદગી પીછો છોડતી નથી. અમદાવાદમાં હમણાં જ એક ઘટના બની. તેત્રીસ વર્ષની એક મહિલા ગળે ફાંસો ખાઇ આપઘાત કરવાની તૈયારી કરતી હતી. છ વર્ષનો દીકરો જોઇ ગયો. નાનો હતો એટલે એ બચાવી શકે એમ ન હતો. એણે માને જોઇ ચીસાચીસ કરી મૂકી. બાર વર્ષનો બીજો દીકરો નાના ભાઇની રાડો સાંભળી ઘરમાં દોડી આવ્યો. માને વળગી થઇ એણે માને બચાવી લીધી. ગયા રવિવારના અખબારોમાં આ સમાચાર ચમક્યા હતા. સમાચાર વાંચીને એમ થાય કે, હાશ એ મહિલા બચી ગઇ. જોકે એ બંને બાળકોની માનસિક હાલતનો વિચાર કર્યો છે? એ બંનેએ જે દૃશ્ય જોયું છે એ આખી જિંદગી એમને સતાવતું રહેશે.